In nomine Domini, amen. Anno Nativitatis ejusdem millesimo trecentesimo decimo nono, indictione tertia, mensis novembris die septima, pontificatus sanctissimi in Christo patris ac Domini domini Johannis, divina providentia pape XXII, anno quarto, in presentia mei notarii et testium subscriptorum propter hoc personaliter constitutis et congregatis, ad sonum campane, ut moris est, in capitulo Autissiodorensis ecclesie, hora tertia vel circiter, reverendo in Christo patre ac domino, domino Petro, Dei gratia Autissiodor. episcopo, ac canonicis et capitulo ipsius Autissiodor. ecclesie capitulum facientibus et tenentibus in eodem, propter hec que sequuntur, vocati et personaliter constituti religiosi viri et honesti, fratres Jacobus Pontigniacensis et Henricus de Rupibus, Cisterciensis ordinis, Autissiodorensis diecesis, monasteriorum abbates in dicto capitulo Autissiodorensi ecclesie supradicte. Requisiti sunt iidem abbates a dictis dominis episcopis, canonicis et capitulo Autissiodorensi quod ipsi facerent iisdem juramentum eidem ecclesie Autissiodorensi debitum, subjectionis, reverentie et obedientie a predecessoribus suis dictorum monasteriorum Pontigniacensis et de Rupibus abbatibus fieri consuetum. Qui abbates, post nonnullas altercationes dixerunt quod ipsi libenter facerent dictum juramentum, secundum regulam S. Benedicti, et prout continebatur in duabus cedulis quas tenebant in manibus suis, quarum tenores per ordinem tales sunt: Ego frater Jacobus, abbas Pontigniacensis, Cisterciensis ordinis, subjectionem reverentiam, obedientiam a sanctis patribus constitutam, secundum regulam sancti Benedicti, tibi domine Pater episcope, tuisque successoribus canonice substituendis et sancte sedi, salvo ordine meo perpetuum me exhibiturum promitto. Sequitur tenor alie cedule: Ego frater Henricus de Rupibus, Cisterciensis ordinis, Autissiodorensis diecesis, subjectionem, reverentiam et obedientiam a sanctis patribus constitutam, secundum regulam sancti Benedicti, tibi domine pater episcope tuisque successoribus canonice substituendis et sancte sedi, salvo ordine meo perpetuo, me exhibiturum promitto. Quibus cedulis in dicto capitulo lectis, dicti domini episcopi, canonici et capitulum ipsis dominis abbatibus responderunt quod iidem abbates debebant exprimere et dicere de sede Autissiodorensi dicendo sedi ecclesie Autiss. vel huic sedi, cum ageretur de ipsa ecclesia Autiss. et non alia et sub illa forma fecerant predecessores sui sponsionem dicte ecclesie Autissiodor., prout apparebat in cedulis dictorum predecessorum suorum continentibus qualiter ipsi predecessores eidem Autiss. ecclesie dictam fecerant sponsionem; quas cedulas ipsi canonici et capitulum Autiss. eisdem abbatibus ostendebant et legebant, seu legi faciebant, coram ipsis abbatibus; dictis abbatibus et respondentibus et replicantibus quod non tenebantur, ut credebant, aliud exprimere nisi illud quod continebatur in cedulis supradictis, factis et ordinatis, secundum tenorem privilegiorum apostolicorum ordini ipsorum indultorum; dictis dominis episcopo, canonicis et capitulo in contrarium dicentibus quod imo dicta verba debebant exprimi, prout superius est expressum. Quibus sic in dicto capitulo dictis et allegatis, dictum fuit quod ipsi domini abbates, secundum tenorem dictarum cedularum, ad presens, suam sponsionem facerent et promiserunt bona fide, dicti abbates nomine suo et dictorum monasteriorum suorum, quod super premissis habita deliberatione pleniori si ad exprimendum premissa de ratione seu jure tenentur, quod illud infra festum Resurrectionis Domini proximo venturum, dicto domino episcopo Autissiodorensi expriment et etiam declarabunt. Et tunc prefati domini abbates accesserunt personaliter ad magnum altare Autissiodor. ecclesie supradicte, et sponsionem fecerunt et juramentum prestiterunt eisdem dominis episcopo et canonicis et capitulo Autissiod., nomine ecclesie Autiss. supradicte, secundum formam et tenorem contentum in cedulis supradictis, super quibus dicte partes petierunt a me infra scripto publico notario sibi fieri publicum instrumentum. Acta fuerunt hec, anno, indictione, mense, die, pontificatu et locis predictis presentibus venerabilibus viris et discretis dominis Stephano de Cuciaco, Vincentio de Malli-castro, Johanne Columbi, Petro Pilleti, Guillelmo Caroiti, Johanne Diis fratre, Petro Gibbosi curie Autiss. notariis et pluribus aliis clericis et laicis, testibus ad hec vocatis specialiter et rogatis. Et ego Johannes Championis, de Appogniaco, Autiss. diecesis clericus publicus, autoritate apostolica notarius juratus premissis omnibus et singulis dictis et factis, et dum dicerentur et fierent, una cum dictis testibus presentibus vocatus interfui, et ea omnia publicans huic instrumento publico exinde confecto propria manu subscripsi, signumque meum consuetum apposui rogatus, in testimonium premissorum.